Gadwch i ni adeiladu cenedl drydan gyfan – Simon Thomas - Plaid Cymru
Gadwch i ni adeiladu cenedl drydan gyfan – Simon Thomas
Postiwyd ar March 24 2018, 1:07 yh
Dywedodd Simon Thomas wrth gynhadledd ei blaid bod yn bryd i greu cenedl drydan gyfan.
Amlinellodd Aelod Cynulliad y Canolbarth a'r Gorllewin sut y gallai Cymru drawsnewid i Gymru werddach a glanach:
Troi at gerbydau hydrogen a hybrid yn hytrach na diesel budr, gan wahardd ceir newydd diesel a phetrol erbyn 2030
Bydd Llywodraeth Plaid Cymru'r dyfodol yn cyflwyno Deddf Aer Glân
Defnyddio'r £2 filiwn a sicrhawyd gan Plaid Cymru yng nghyllideb Cymru ddiweddar i adeiladu seilwaith cerbydau trydan i Gymru gyfan.
Wrth siarad yn neuadd y gynhadledd dywedodd Ysgrifennydd y Cabinet Cysgodol dros Faterion Gwledig, Simon Thomas AC:
"Rwy'n falch o'r waith y mae tîm Plaid Cymru wedi'i wneud yn ein Senedd – sicrhaom nifer o enillion yng nghyllideb Cymru ddiweddar.
"Rydym wedi cychwyn ar ymdrech o'r newydd i wneud Cymru y genedl werddaf – gan dorri trethi busnes 100% i gynlluniau ynni dŵr cymunedol, buddsoddiad newydd mewn pwyntiau gwefru cerbydau trydan, atlas newydd o ynni yng Nghymru ac astudiaeth ddichonoldeb ar gyfer cynllun blaendal gwydr a chaniau. A hyn oll fel gwrthblaid gref i glymblaid ceiniog a dimau dan arweinyddiaeth Lafur, ond dychmygwch yr hyn y gallem gyflawni mewn llywodraeth.
"Mae llygredd aer yn cyfrannu at amcangyfrif o 2,000 o farwolaethau bob blwyddyn. Mae Iechyd Cyhoeddus Cymru yn disgrifio'r sefyllfa fel argyfwng iechyd cyhoeddus, yn ail yn unig i ysmygu. Mae'n lan i ni wneud rhywbeth am y diffyg gweithredu gan Lafur. Yn y pen draw roedd yn rhaid dwyn achos llys cyn iddynt gymryd y mater o ddifri. Gyda'u cyfreithwyr yn gyfaddef bod y diffyg cynllun gan Lywodraeth Cymru yn anghyfreithlon.
"Mae cerbydau diesel yn brif-gyfranwyr at lygredd aer mewn ardaloedd trefol, gyda'r lefelau ochr y ffordd yn uchaf lle bo'r traffig yn fwyaf prysur. Er mwyn cychwyn y ddadl am sut y symudwn o gerbydau diesel budr i rai hybrid a hydrogen, rwyf wedi comisiynu ymchwil i weld sut y gallem drawsnewid i ddod yn genedl drydan gyfan.
"Hefyd, rwy'n cyhoeddi heddiw y bydd Plaid Cymru yn anelu at gyflwyno Deddf Aer Glân er mwyn sicrhau bod yr aer yr ydym yn eu hanadlu o'r ansawdd uchaf."